Broj: 711-I-2477-M-464/22-04-21

Zagreb, 16. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. točke 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Marka Ćosića, člana Uprave trgovačkog društva Hrvatska elektroprivreda dioničko društvo (u daljnjem tekstu: HEP d.d.) do 31. prosinca 2021.,** za davanjem suglasnosti Povjerenstva,na 197. sjednici održanoj dana 16. prosinca 2022.g., donosi

**ODLUKU**

**Na temelju članka 23. stavka 6. ZSSI-a daje se suglasnost obvezniku Marku Ćosiću, članu Uprave trgovačkog društva HEP d.o.o. do 31. prosinca 2021., da može biti imenovan na funkciju člana i/ili predsjednika Uprave trgovačkog društva Đuro Đaković Grupa d.d., s obzirom da iz utvrđenih okolnosti poslovnih odnosa između trgovačkih društava HEP d.d. i Đuro Đaković Grupa d.d., koji su nastali u vrijeme obnašanja njegove dužnosti, proizlazi da kod obveznika ne postoji sukob interesa.**

Obrazloženje

Zahtjev za davanjem suglasnosti Povjerenstva podnio je obveznik Marko Ćosić, član Uprave trgovačkog društva HEP d.o.o. do 31. prosinca 2021. U knjigama ulazne pošte Povjerenstva zahtjev je zaprimljen 27. rujna 2022. pod poslovnim brojem 711-U-9074-M-464/22-01-1, povodom kojeg se vodi predmet broj M-464/22.

Člankom 3. stavkom 1. podstavkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu tog Zakona, stoga je Marko Ćosić povodom obnašanja dužnosti član Uprave trgovačkog društva HEP d.d. do 31. prosinca 2021., kojem je jedini osnivač Republika Hrvatska, obveznik navedenog Zakona.

Obveznik u zahtjevu traži suglasnost Povjerenstva za imenovanje na mjesto člana Uprave i/ili predsjednika Uprave trgovačkog društva Đuro Đaković Grupa d.d. s mogućim početkom u 2023. godini, a sve sukladno članku 23. ZSSI-a.

Povjerenstvo je sukladno podnesenom zahtjevu od trgovačkog društva HEP d.d. zatražilo očitovanje o postojanju poslovnih odnosa između trgovačkih društava HEP d.d. i Đuro Đaković Grupa d.d. u razdoblju od 01. siječnja 2018. do 31. prosinca 2021., u kojem obveznik obnaša dužnost član Uprave trgovačkog društva HEP d.d., koji je bio njihov predmet i koliko je iznosila vrijednost u svakoj godini te je li obveznik Marko Ćosić u obnašanju dužnosti člana Uprave HEP-a poduzimao bilo koje radnje ili odlučivao u postupku koji je prethodio nastanku poslovnog odnosa, odnosno je li ispred HEP-a d.d. obavljao nadzorne poslove u odnosu na trgovačko društvo Đuro Đaković Grupa d.d.

Povjerenstvo je dana 14. prosinca 2022. pod poslovnim brojem 711-U-9218-M-464/22-03-1 zaprimilo očitovanje trgovačkog društva HEP d.d. u kojem je navedeno da je u razdoblju između 01. siječnja 2018. do 31. prosinca 2021. postojao poslovni odnos između trgovačkih društava HEP d.d. i Đuro Đaković Grupa d.d. temeljem ugovora sklopljenih 2015. godine, a čiji su predmet izgradnja dvaju kogeneracijskih postrojenja za proizvodnju električne i toplinske energije za šumsku biomasu (BE-TO postrojenja) i to: BE-TO Osijek i BE-TO Sisak, svako snage 2MWe/10MWt, koja su po izgradnji spojena na centralni toplinski sustav grada Osijeka, odnosno Grada Siska. Predmet ugovora, odnosno poslovnog odnosa između navedenih trgovačkih društava bila je izgradnja navedenih BE-TO postrojenja do uporabne dozvole te otklanjanje njihovih nedostataka u garantnom periodu. Izvođač navedenih radova bilo je trgovačko društvo Đuro Đaković d.d., zajedno u konzorciju s nizozemskim trgovačkim društvom HoST B.V. Nadalje, navedeno je da su već tijekom 2017. oba postrojenja bila završena te da su ista tada bila stavljena u pokusni rad, a da su 2018. ishođene uporabne dozvole te je jedini dio ugovora koji je još bio preostao za realizaciju u navedenom periodu bila obveza otklanjanja nedostataka na postrojenjima u garantnom periodu koji da je trajao ukupno četiri godine, od 2018.- 2022. Također se navodi da su predmetni ugovori, odnosno dokumentacija kojom je nastao poslovni odnos sklopljeni kroz otvoreni međunarodni nabavni postupak proveden prema pravilima KfW banke, kreditora izgradnje postrojenja BE-TO Osijek i BE-TO Sisak. Iznosi se da je vrijednost nastalih poslovnih odnosa po Ugovoru za izgradnju BE-TO Osijek bila 16.250.000 EUR-a, a po Ugovoru za izgradnju BE-TO Sisak 18.950.000 EUR-a. Također, s obzirom da su do 2018. izgradnje bile završene, slijedom čega je većina plaćanja već bila izvršena do tada, u predmetnom razdoblju od 2018. do 2021., prema Ugovoru za izgradnju BE-TO Osijek u 2018. plaćen je još iznos od 489.058,14 EUR-a, u 2019. iznos od 812.500,00 EUR-a, a u 2020. i 2021. nije bilo više plaćanja po tom Ugovoru. Isto tako se navodi da je prema Ugovoru za izgradnju BE-TO Sisak u 2018. plaćen iznos od 506.197,17 EUR, u 2019. iznos od 857.797,17 EUR, a u 2020. i 2021. nije bilo više plaćanja. Zaključno se navodi da obveznik Marko Ćosić u obnašanju dužnosti člana Uprave HEP-a nije poduzimao nikakve radnje ni odlučivao u postupku koji je prethodio nastanku navedenog poslovnog odnosa, niti je ispred HEP-a obavljao nadzorne poslove u odnosu na navedeno društvo.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Sukladno članku 22. stavku 2. ZSSI-a obveze iz članka 18. istog Zakona primjenjuju se na obveznike koji imaju pravo na naknadu plaće nakon prestanka dužnosti propisane posebnim zakonima za vrijeme trajanja prava na naknadu.

Člankom 23. stavkom 1. ZSSI-a propisano je da za obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Sukladno članku 23. stavku 6. ZSSI-a, u slučaju iz stavka 1. toga članka, Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

Obveznik Marko Ćosić namjerava se kandidirati za radno mjesto člana Uprave i/ili predsjednika Uprave trgovačkog društva Đuro Đaković Grupa d.d., a član Uprave HEP-a d.d. bio je do 31. prosinca 2021.

Iz očitovanja trgovačkog društva HEP d.d. proizlazi da obveznik Marko Ćosić povodom izvršavanja ovlasti koje je imao kao član Uprave trgovačkog društva HEP d.d. nije obavljao nikakvu nadzornu ulogu u odnosu na društvo Đuro Đaković Grupa d.d., unatoč tome što su u razdoblju u kojem je obveznik Marko Ćosić obnašao dužnost člana Uprave HEP-a d.d. postojali poslovni odnosi među navedenim trgovačkim društvima, u odnosu na koje poslovne odnose obveznik u obnašanju dužnosti prema navodima očitovanja nije poduzimao nikakve radnje, niti je odlučivao u postupku koji je prethodio nastanku navedenih poslovnih odnosa.

Na obveznika se nakon prestanka obnašanja navedene dužnosti primjenjuje odredba članka 22. stavka 2. ZSSI-a, koja se odnosi na zabranu obavljanja funkcije člana uprave trgovačkog društva iz članka 18. stavka 1. ZSSI-a, ukoliko ima pravo na naknadu plaće nakon prestanka dužnosti propisanu posebnim zakonom.

S obzirom da je obveznik obnašao dužnost člana Uprave trgovačkog društva HEP d.d. te da odredbama Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.), kao niti odredbama Zakona o obvezama i pravima državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.) ili bilo kojim drugim zakonom nije propisano da članovi uprave trgovačkog društva u vlasništvu države imaju pravo na naknadu plaće nakon prestanka obnašanja dužnosti, obveznika Marka Ćosića nakon prestanka obnašanja dužnosti člana Uprave trgovačkog društva HEP d.d. ne obvezuje odredba članka 22. stavka 2. ZSSI-a.

Nadalje, na obveznika Marka Ćosića se primjenjuje i odredba članka 23. stavka 1. ZSSI-a, kojom je propisano ograničenje prihvaćanja imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, tijekom 18 mjeseci nakon prestanka obnašanja dužnosti.

Navedeno je ograničenje propisano jer bi se imenovanje nakon prestanka mandata na upravljačku funkciju u pravnoj osobi koja je bila u poslovnom odnosu s HEP-om d.d. moglo dovesti u svezu s radnjama koje je obveznik poduzimao u obnašanju javne dužnosti u odnosu na tu pravnu osobu ili bi isto moglo predstavljati oblik usluge za radnje koje je obveznik prethodno poduzeo prema pravnoj osobi, slijedom čega bi se prihvaćanjem imenovanja obveznik mogao naći u sukobu interesa.

Stoga sukladno članku 23. stavku 1. ZSSI-a obveznik Marko Ćosić ne bi smio tijekom 18 mjeseci nakon prestanka obnašanja dužnosti člana Uprave trgovačkog društva HEP d.d.. prihvatiti imenovanje na funkciju člana Uprave trgovačkog društva Đuro Đaković Grupa d.d., jer je u razdoblju u kojem je obnašao istu dužnost postojao poslovni odnos među navedenim društvima.

Međutim, člankom 23. stavku 6. ZSSI-a propisano je da će Povjerenstvo obvezniku dati suglasnost za imenovanje, ako iz okolnosti konkretnog slučaja proizlazi da ne postoji sukob interesa.

S obzirom da nije utvrđeno da bi obveznik Marko Ćosić u obnašanju dužnosti člana Uprave trgovačkog društva HEP d.d. imao nadzornu ulogu prema društvu Đuro Đaković Grupa d.d., niti da je odlučivao o nastanku predmetnih poslovnih odnosa, nije utvrđeno da bi se u tim okolnostima prilikom obnašanja funkcije člana Uprave trgovačkog društva HEP d.d. našao u sukobu interesa, pa stoga nije bilo zapreke da se Marku Ćosiću dade suglasnost da može biti imenovan na funkciju člana Uprave trgovačkog društva Đuro Đaković Grupa d.d.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marko Ćosić, putem dostavljene e-mail adrese
2. Objava na internetskoj stranici Povjerenstva
3. Pismohrana